ทูนได้ฤกษ์ขายประกันภัยผ่านตู้หยอดเงินบุญเติม
ทูนปฏิวัติวงการประกันภัย เปิดขายความคุ้มครองผ่านตู้บุญเติมราคาถูกสุดในตลาด แค่ 10-100 บาท
29 ต.ค. 2565

ทูนปฏิวัติวงการประกันภัย เปิดขายความคุ้มครองผ่านตู้บุญเติมราคาถูกสุดในตลาด แค่ 10-100 บาท
นายทอม เครือโสภณ ประธานบริหาร บริษัท ทูนประกันภัย เปิดเผยว่า บริษัทได้ร่วมกับบริษัท ฟอร์ท สมาร์ท เซอร์วิส ผู้ให้บริการตู้เติมเงิน โทรศัพท์มือถือ และบริการชำระเงินออนไลน์ “บุญเติม” เพื่อขาย “ประกันไว” กรมธรรม์ประกันภัย 1,000 เท่า ผ่านตู้บุญเติม 4 หมื่นตู้ทั่วประเทศรายแรก ตั้งเป้ายอดขาย 12 เดือนนับจากวันนี้ไว้ที่ 480 ล้านบาท โดยคาดว่า 1 ตู้บุญเติม จะขายได้เดือนละ 1,000 บาท และจากการทดลองขายวันแรก มีผู้มาหยอดเหรียญสมัครซื้อประกันแล้ว 521 ราย ถือว่าได้รับการตอบรับที่ดี
สำหรับ ประกันไว เป็นกรมธรรม์ประกันอุบัติเหตุส่วนบุคคล (พีเอ) ที่ให้ความคุ้มครอง 1,000 เท่า และให้ความคุ้มครองรายเดือน มี 2 ระดับราคา คือ เบี้ยประกัน 10 บาท/เดือน จะได้รับความคุ้มครองการเสียชีวิตจากอุบัติเหตุ 1 หมื่นบาท คุ้มครองการเสียชีวิตจากการถูกฆาตกรรม การเสียชีวิตจากรถจักรยานยนต์ 5,000 บาท มีค่าชดเชยรายได้จากการเข้าพักเป็นผู้ป่วยในวันละ 200 บาท/วัน สูงสุดไม่เกิน 30 วัน ค่ารักษาพยาบาลจากการเป็นผู้ป่วยใน 1,000 บาท
ขณะที่เบี้ยประกันเดือนละ 100 บาท จะคุ้มครองการเสียชีวิต 1 แสนบาท ทั้งการเสียชีวิตจากถูกฆาตกรรม และรถจักรยานยนต์ 5 หมื่นบาท ชดเชยรายได้ในกรณีเข้าพักเป็นผู้ป่วยใน 1,000 บาท/วัน สูงสุดไม่เกิน 30 วัน และมีค่ารักษาพยาบาลสูงสุดกรณีเป็นผู้ป่วยใน 5,000 บาท
 “ถือเป็นราคาที่ถูกมากเมื่อเทียบกับตลาด และคุ้มครองเป็นรายเดือน เดือนนี้มีแผนเดินทางก็ซื้อได้ เดือนหน้าไม่อยากซื้อก็ได้ ไม่ได้บังคับซื้อเป็นปี ส่วนที่ขายเป็นรายปี ราคานี้จะไม่คุ้มครองค่ารักษาพยาบาล และไม่คุ้มครองการเสียชีวิตจากรถจักรยานยนต์ แต่เราทำเพราะต้นทุนเราต่ำ ไม่ได้ขายผ่านตัวแทนเหมือนที่อื่น เพื่อให้ประชาชนทั่วไปเข้าถึงความคุ้มครองได้” นายทอม กล่าว
นายทอม กล่าวว่า ในฐานะน้องใหม่ในวงการจะเน้นทำตลาดที่แตกต่าง ถือว่าบริษัทเป็นผู้ปฏิวัติวงการประกันภัย ทั้งด้านการเปลี่ยนพฤติกรรมผู้ซื้อ และพฤติกรรมผู้ขายคือบริษัทประกันภัย เพราะเดิมลูกค้าจะซื้อผ่านตัวแทน และบริษัทประกันภัยก็จะขายผ่านตัวแทน ธนาคาร หรือนายหน้า แต่บริษัทขายผ่านตู้บุญเติม ลูกค้าหยอดเงินเพื่อซื้อประกันภัย